Diari Oficial de la Generalitat Valenciana


Sumari del DOGV 5170, del 04-01-2006 (2005/14198)

ORDE de 26 de novembre de 2005, de la Conselleria de Cultura, Educació i Esport, per la qual es convoca concurs públic per a la concessió d'ajudes a les associacions de bibliotecaris de la Comunitat Valenciana.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5170

Data del DOGV
:   04-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/14810


Data del document
:   26-11-2005

Organisme emissor
:   Conselleria de Cultura, Educació i Esport

Tipus de document
:   Ordre

ORDE de 26 de novembre de 2005, de la Conselleria de Cultura, Educació i Esport, per la qual es convoca concurs públic per a la concessió d'ajudes a les associacions de bibliotecaris de la Comunitat Valenciana. [2005/14418]
  
La Generalitat Valenciana, segons establix l'article 31.4 de l'Estatut d'Autonomia, té competències exclusives en matèria de cultura. Basant-se en això, resulta oportú potenciar la labor i iniciativa dels bibliotecaris de la Comunitat Valenciana a través de les seues associacions.
  
Per tot això, fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar concurs públic per a la concessió d'ajudes a les associacions de bibliotecaris de la Comunitat Valenciana destinades a sufragar-ne les activitats, i aprovar les bases per què es regix esta convocatòria, incloses com a annex I a esta orde, així com el model de sol·licitud de l'ajuda, que figura en annex II.
  
Segon
  
Les ajudes es concediran a càrrec de l'aplicació pressupostària 66.90.80.771.74.6, línia codi comptable T0314000, fins al límit màxim de 18.000 euros, tot això d'acord amb el que a este efecte establisca la Llei de Pressupostos de la Generalitat Valenciana per al 2006, per la qual cosa quedarà condicionada la concessió de les subvencions a l'existència en els mencionats pressupostos de crèdit adequat i suficient, de conformitat amb el que disposa l'Orde de 26 de setembre de 1994, de la Conselleria d'Economia i Hisenda (DOGV 6-10-94).
  
Disposicions addicionals
  
Única
  
Conforme a l'Orde de 26 de setembre de 1994, de la Conselleria d'Economia, Hisenda i Ocupació, sobre tramitació anticipada d'expedients de despesa, tots els actes dictats en l'expedient de subvenció que es convoca per la present orde s'entendran condicionats al fet que, en dictar la resolució de concessió de la subvenció, subsistisquen les mateixes circumstàncies de fet i de dret existents en el moment en què es van produir aquells actes.
  
Disposicions finals
  
Primera
  
Es delega en el director general del Llibre i Biblioteques la facultat de resoldre la concessió d'estes ajudes i se l'autoritza perquè, en l'àmbit de les seues competències, adopte les mesures necessàries per al desenvolupament i l'execució d'esta orde.
  
Segona
  
La present orde produirà efectes des del dia de la publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament recurs de reposició o bé es podrà plantejar directament recurs contenciós administratiu, en els terminis i davant els òrgans que s'indiquen a continuació: a) el recurs de reposició haurà d'interposar-se davant el conseller de Cultura, Educació i Esport en el termini d'un mes comptador des de l'endemà de la publicació; b) el recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
  
València, 26 de novembre de 2005
  
El conseller de Cultura, Educació i Esport,
  
Alejandro Font de Mora Turón
  
ANNEX I
  
Bases de la convocatòria per a l'adjudicació d'ajudes a les associacions de bibliotecaris de la Comunitat Valenciana per al 2006.
  
Primera. Objecte.
  
1. Estes ajudes contribuiran al finançament parcial, fins al màxim del 50% de les despeses ocasionades en l'execució dels programes d'activitats específics de biblioteques que realitzen estes associacions. S'exclouen del finançament les activitats relacionades amb arxius.
  
2. Seran objecte d'ajuda les activitats següents:
  
a) Organització de congressos, trobades, cicles de conferències, taules redones, premis i cursos entorn de temes específics de biblioteques.
  
b) Edició de publicacions en format paper i electrònic (revistes, índexs, etc.) entorn de temes específics d'estos col·lectius professionals i creació i manteniment de pàgines web.
  
3. També es podrà finançar a càrrec d'estes ajudes les despeses generades per l'activitat d'estes associacions.
  
Segona. Requisits dels beneficiaris.
  
1. Podran sol·licitar estes ajudes totes les associacions de bibliotecaris la seu i l'activitat de les quals estiga radicada a la Comunitat Valenciana.
  
2. No podran obtindre la condició de beneficiaris aquells sol·licitants que incórreguen en algun dels supòsits previstos en l'article 13 de la Llei 38/2003, de 17 de novembre, General de Subvencions.
  
3. No podran obtindre la condició de beneficiaris aquells sol·licitants que no es troben, en finalitzar el termini de presentació de la sol·licitud, al corrent de les obligacions tributàries i fiscals.
  
Tercera. Termini de les sol·licituds.
  
1. El termini de presentació de sol·licituds serà d'un mes comptat des de l'endemà de la publicació d'esta convocatòria en el Diari Oficial de la Generalitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.
  
2. La instància-sol·licitud i la documentació exigida en esta base podrà presentar-se en el Registre General de la Conselleria de Cultura, Educació i Esport, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Si la sol·licitud no fóra presentada en el Registre General de la Conselleria de Cultura, Educació i Esport, es recomana al sol·licitant remetre un fax a l'òrgan gestor de la convocatòria (Direcció General del Llibre i Biblioteques: 42 2282722), indicant el número i la data d'entrada al registre.
  
Quarta. Documentació a presentar.
  
1. La sol·licitud d'ajuda econòmica, el model de la qual figura com a annex II a esta orde, estarà dirigida a la Conselleria de Cultura, Educació i Esport, Direcció General del Llibre i Biblioteques i anirà acompanyada dels documents següents:
  
a) Estatuts de l'associació.
  
b) Número de registre de l'associació.
  
c) Document de l'acord de l'òrgan directiu de l'associació, ja siga Assemblea General o Junta Directiva, que nomena el representant d'esta.
  
d) Fotocòpia compulsada del document nacional d'identitat del representant.
  
e) Memòria detallada del pla de les activitats previstes i cost de cada activitat, així com cost total de la memòria.
  
f) L'imprés d'alta de tercers, segons el model que apareix en l'annex III d'esta orde, omplit com cal.
  
g) Fotocòpia compulsada del CIF de l'associació.
  
h) Els certificats que acrediten que el sol·licitant es troba, en finalitzar el termini de presentació de la sol·licitud, al corrent de les obligacions tributàries i fiscals, en els termes establits en el Reial Decret 1098/2001, de 12 d'octubre, sobre Reglament de la Llei de Contractes de les Administracions Públiques. Esta acreditació es realitzarà per mitjà de la presentació dels certificats pertinents expedits per les corresponents delegacions d'Hisenda de l'Estat, les tresoreries territorials de la Seguretat Social i els servicis territorials d'Hisenda de la Conselleria d'Economia, Hisenda i Ocupació, els quals s'hauran de presentar abans de la concessió de la subvenció.
  
i) Documentació justificativa que acredite que l'entitat sol·licitant no està sotmesa a les prohibicions establides en l'art. 13 de la Llei 38/2003, de 17 de novembre, General de Subvencions, segons el que determina l'apartat 7 de l'art. 13 de l'esmentada llei.
  
2. Si la sol·licitud no reunix els requisits i documents que s'assenyalen en esta base es requerirà l'interessat perquè, en el termini màxim i improrrogable de deu dies, esmene la falta o acompanye els documents preceptius, amb indicació que, si no ho fera així, a l'hora de dictar la resolució es considerarà que desistix de la sol·licitud, d'acord amb l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
  
Quinta. Procediment de concessió.
  
1. La valoració de les sol·licituds la realitzarà el Consell de Biblioteques de la Generalitat Valenciana que, segons la Llei 10/1986 de 30 de desembre, d'Organització Bibliotecària de la Comunitat Valenciana, ha de ser escoltat pel que fa a la distribució anual del crèdit consignat en els pressupostos de la Generalitat Valenciana per al finançament de la xarxa bibliotecària de la Generalitat.
  
2. El Consell de Biblioteques examinarà les sol·licituds presentades i segons el seu interés elaborarà la proposta d'adjudicació d'estes ajudes, l'aprovació de la qual correspondrà al director general del Llibre i Biblioteques, el qual dictarà una resolució per delegació del conseller de Cultura, Educació i Esport, que serà publicada en el Diari Oficial de la Generalitat Valenciana.
  
3. El Consell de Biblioteques podrà formular una proposta en el sentit que les ajudes siguen declarades desertes, si al seu parer no hi haguera sol·licituds amb mèrits suficients per a l'adjudicació.
  
4. Si en el termini de sis mesos, des que produïsca efectes la present orde, no es resol la convocatòria i se'n fa la publicació oportuna, s'entendrà que la sol·licitud presentada ha sigut desestimada.
  
5. Les economies que puguen produir-se podran disposar-se per mitjà d'una nova resolució pel director general del Llibre i Biblioteques incrementant la quantitat concedida a algun dels beneficiaris o incloent-ne d'altres inicialment exclosos de l'ajuda.
  
Sexta. Criteris de concessió.
  
1. Es valoraran les memòries conforme als criteris establits en la base 1a d'esta orde de convocatòria, excloent aquelles activitats i despeses que no siguen subvencionables. Una vegada valorades les memòries, la concessió de les ajudes es realitzarà proporcionalment als pressupostos presentats per cada sol·licitud.
  
2. Es valorarà positivament aquelles associacions que hagen justificat totalment la subvenció concedida l'any 2005, assignant-los el plus econòmic que el Consell de Biblioteques determine.
  
Sèptima. Obligacions del beneficiari.
  
1. Són obligacions del beneficiari:
  
a) Realitzar l'activitat que fonamenta la concessió de l'ajuda.
  
b) Acreditar davant la Conselleria de Cultura, Educació i Esport la realització de l'activitat, així com el compliment dels requisits i les condicions que determinen la concessió o gaudi de l'ajuda.
  
c) El sotmetiment a les actuacions de comprovació i control financer a efectuar per l'òrgan concedent, o qualssevol altres actuacions de comprovació i control financer que puguen realitzar els òrgans de control competents, per a la qual cosa haurà d'aportar tota la informació que li siga requerida en l'exercici d'estes actuacions, d'acord amb el que establix l'art. 46 de la Llei 38/2003, de 17 de novembre, General de Subvencions.
  
d) Comunicar a la Conselleria de Cultura, Educació i Esport l'obtenció d'altres subvencions, ajudes o ingressos per a la mateixa finalitat.
  
e) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
  
f) Procedir al reintegrament dels fons percebuts en els supòsits previstos en l'art. 37 de la Llei 38/2003, de 17 de novembre, General de Subvencions.
  
2. Si l'activitat subvencionada generara algun tipus d'imprés (publicacions, fullets de propaganda, etc.) s'hi indicarà que esta activitat ha rebut una ajuda de la Conselleria de Cultura, Educació i Esport conforme a l'apartat 4 de l'article 18 de la Llei 38/2003, de 17 de novembre, General de Subvencions. Esta indicació es podrà realitzar incloent-hi una frase al·lusiva a l'esmentada ajuda concedida per la Conselleria de Cultura, Educació i Esport o amb la inclusió del logotip de la Conselleria de Cultura, Educació i Esport.
  
Octava. Finançament de les activitats subvencionades.
  
1. L'aportació de la Conselleria de Cultura, Educació i Esport serà com a màxim del cinquanta per cent (50%) del cost de la inversió que es realitze el 2006. Els beneficiaris hauran de fer-se càrrec de la part no finançada per la Generalitat Valenciana.
  
2. En el cas que l'entitat presente justificants no conformes amb les bases d'esta convocatòria es percebrà tan sols la part proporcional als justificants correctament presentats.
  
3. En el cas que la resolució d'adjudicació de la subvenció siga per un import inferior al sol·licitat pel beneficiari, este podrà ajustar la justificació final al doble d'allò efectivament concedit. En tot cas, la justificació haurà d'ajustar-se a allò que es reglamenta en la base tretze d'esta orde de convocatòria de subvenció.
  
4. L'import de les subvencions regulades en la present base en cap cas podrà ser d'una quantitat tal que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.
  
5. Tota alteració de les condicions tingudes en compte per a la concessió de la subvenció, podrà donar lloc a la modificació de la resolució de la concessió, en els termes establits en la normativa reguladora de la subvenció.
  
Novena. Minoracions.
  
1. Les minoracions sobre les quantitats adjudicades en la resolució produïdes amb relació al pressupost inicial, bé pel pressupost menor del projecte definitiu o per baixes produïdes en l'adjudicació, suposaran la minoració proporcional en l'ajuda concedida, a excepció dels casos estipulats en la base octava, apartat 3 de la present orde de convocatòria.
  
2. La Conselleria de Cultura, Educació i Esport no es farà càrrec de cap increment posterior del pressupost d'inversió inicialment presentat per la corporació sol·licitant de l'ajuda, siga quina siga la circumstància que el produïsca. Si es produïxen estos casos, els majors costos seran assumits exclusivament pel beneficiari.
  
3. La quantitat a justificar per l'associació serà el doble de la subvenció concedida, en cas contrari, el beneficiari percebrà la mitat de l'import correctament justificat segons les bases de la present convocatòria.
  
Deu. Causes de reintegrament.
  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.
  
Onze. Inspecció i control.
  
Quan en l'exercici de les funcions d'inspecció o control, es deduïsquen indicis de la incorrecta obtenció o destí de la subvenció o ajuda percebuda, els agents encarregats de la inspecció podran acordar la retenció de les factures, els documents equivalents o substitutius i de qualsevol altre document relatiu a les operacions en què eixos indicis es manifesten.
  
Dotze. Infraccions i sancions administratives.
  
Les infraccions i sancions administratives que es deriven de les funcions de control que corresponen a la Intervenció de la Generalitat Valenciana es regularan d'acord amb el que preveu el títol IV de la Llei 38/2003, de 17 de novembre, General de Subvencions.
  
Tretze. Justificació de les subvencions.
  
1. El pagament de l'ajuda es realitzara d'una sola vegada en justificar les activitats subvencionades.
  
Per a efectuar el pagament les associacions hauran de presentar:
  
a) Factures originals o fotocòpies compulsades de les factures de les despeses realitzades. Les factures estaran datades entre l'1 de gener de 2006 i el 10 de novembre de 2006.
  
b) Memòria explicativa i detallada de les activitats realitzades i les despeses especificades en estes factures.
  
c) Quan les activitats hagen sigut finançades, a més de la subvenció, amb altres subvencions o recursos, haurà d'acreditar-se en la justificació l'import, la procedència i l'aplicació d'eixos fons a les activitats subvencionades, en compliment de l'article 30.4 de la Llei 38/2003, de 17 de novembre, General de Subvencions.
  
2. Els justificants establits en esta base, dirigits al director general del Llibre i Biblioteques, hauran de presentar-se fins al 10 de novembre del 2006, en la Conselleria de Cultura, Educació i Esport. Si no ho fa així, l'adjudicatari perdrà el dret a percebre l'ajuda.